SCB แจงปลดพนักงานครึ่งร้อย หวังทุกคนเข้าใจตรงกันนะ
SCB ชี้แจงต่อข่าวการเลิกจ้างพนักงานกลุ่มสินเชื่อรถยนต์ ซึ่งมีข้อความระบุว่ามีการร้องเรียนเรื่องธนาคารฯ เลิกจ้างพนักงานอย่างไม่เป็นธรรม
13 มิ.ย. 2559

ผู้สื่อข่าวรายงานว่า ธนาคารไทยพาณิชย์ จำกัด (มหาชน) หรือ SCB ได้ชี้แจงต่อข่าวการเลิกจ้างพนักงานกลุ่มสินเชื่อรถยนต์ ซึ่งมีข้อความระบุว่ามีการร้องเรียนเรื่องธนาคารฯ เลิกจ้างพนักงานอย่างไม่เป็นธรรมว่า การที่ธนาคารฯ ได้เลิกจ้างพนักงานกลุ่มดังกล่าวข้างต้น สืบเนื่องจากผลการปฏิบัติงานที่ไม่เป็นไปตามเป้าหมายที่พนักงานได้ตกลงไว้กับธนาคารฯ และธนาคารฯได้มีหนังสือแจ้งเตือน รวมทั้งให้โอกาสในการปรับปรุงผลงานตลอดมารวมเป็นระยะเวลา 2 ปี แต่พนักงานกลุ่มดังกล่าวไม่สามารถปรับปรุงผลการปฏิบัติงานได้ และมีพนักงานส่วนหนึ่งตัดสินใจยื่นใบลาออกก่อนการเลิกจ้าง
อนึ่ง ในการเลิกจ้างพนักงานกลุ่มดังกล่าว ธนาคารฯ ยึดมั่นในความโปร่งใสและความเป็นธรรม ตลอดจนดำเนินการเลิกจ้างทั้งปวงตามขั้นตอนของกฎหมาย รวมทั้งได้จ่ายเงินค่าชดเชยให้พนักงานโดยครบถ้วน ทั้งนี้ในส่วนของสหภาพแรงงานธนาคารไทยพาณิชย์นั้น ธนาคารฯ ได้มีการอธิบายเหตุผลเป็นที่เข้าใจเรียบร้อยแล้ว